LidanRubinov/Halacha-QA huggingface dataset:
שאלה: החזרה בסיפורי אברהם ושרה: יש לי חבר טוב שעשה 5 יחידות בגרות בתנ"ך (חקר המקרא). הוא העלה נקודה מעניינת לגבי סיפורי אברהם ושרה - החזרה בסיפור עם פרעה, אבימלך וכו'. הייתי שמח לשמוע את התייחסותכם אליה - פה אני מצטט מילה במילה מדבריו: נקודות הדימיון בשלושת הסיפורים הללו: 1) אבי האומה עובר לגור בשטח זר בשל מצוקת רעב. 2) אבי האומה חושש לחייו בשל יופיה של אשתו ונאלץ להציגה כאחותו. 3) האישה נלקחת ע"י מלך זר. 4) אבי האומה נחלץ מההסתבכות בזכות התערבות אלוהית. 5) המלך המרומה מוכיח את הגיבור תוך שימוש לשוני חוזר "מה זאת עשית לי לנו?". 6) אבי האומה מתעשר. הסבר הדימיון עפ"י המסורת, שזה נשמע לי מגוחך: מטרת הבאת שלושת הסיפורים הללו היא על מנת להדגיש ש-ה עוזר למאמיניו. הסבר הביקורת את החזרה: הבאת הסיפורים מעידים על התפתחות החשיבה הדתית - מוסרית בישראל הוכחה: סיפור ראשון - אברהם מתעשר בעקבות לקיחת שרה. מקבל מעין מוהר תמורתה. סיפור שני: אברהם מתעשר בעקבות החזרת שרה. סיפור שלישי: ישנה התעשרות כתוצאה מברכת ה ולא ממתן כספים מהמלך. שים לב כי דמותו של אב האומה מתפתחת מוסרית לטובה. יש עוד דוגמאות. (הדגש בשאלה הוא מהי תשובת המסורת לכך שנראה שאכן יש התפתחות מוסרית בשלושה שלבים כפי שציין).
תשובה: אין משהו במסורת שמונע מלומר שאברהם אבינו הולך ומתעלה מבחינת ההשגחה האלוקית עליו. סיפור ההצלה הראשון לא מעיד על פגם באברהם. הקב"ה עוזר לאברהם המאמין הגדול והופך את המציאות המקוללת של לקיחת אישתו לסיפור של ברכה וטובה שבאה לאברהם ושרה. אולם ודאי שעדיף שההשגחה תשגיח על אברהם בלי היסורים והצורך להתעשר מתוך המצוקה של שרה אישתו.
שאלה: השכרת מונית לשבת: 1. נהוג להשכיר מונית לתקופה של חודש או יותר. האם עלי לברר אם השוכר עובד בשבת או נוסע בשבת? 2. יש אפשרות אחרת. המונית (הרכב) של השוכר אבל את ה"מספר" של המונית אני משכיר לו והשכירות היא חודשית, האם נחשב כאילו השכרתי לו דירה שהיא חפצה של היתר, שהרי הרכב שייך לשוכר? וגם כאן האם עלי לברר אם השוכר עובד בשבת או נוסע בשבת? שכידוע, הרבה ב"ה לא עובדים בשבת.
תשובה: רצוי לכתחילה להשכיר לשומר שבת ודאי. אך אם משכירים לזמן ממושך ואין ודאות שיסע בשבת, מותר.
שאלה: שימוש באוכל בפעילות חינוכית: האם מותר להשתמש בדברי אוכל בפעילויות חינוכיות במסגרת בית הספר כמו הדפסה עם תפוחי אדמה, הדבקת גרעינים יבשים לקישוט ולציור?
תשובה: מותר.
שאלה: סכין גילוח חשמלית: היום המציאו סכין גילוח חשמלית, האם היא כשרה?
תשובה: איך היא פועלת?
שאלה: לשלם מס הכנסה מעצמי: רציתי לדעת האם על האדם להיות ישר אפילו במה שלא מצפים ממנו. זו שאלה מממוקדת. אני ואמא שלי עשינו מעין הסכם שאם אצליח להוציא ציון מסויים ומעלה באיזה בחינה אז היא תצ פר אותי באיזה סכום כסף ככה (אני חייל משוחרר). האם אני חייב להפריש מסכום זה ביטוח לאומי, ביטוח בריאות ומס וכו? מצד אחד, בטוח שאין מישהו בעולם שעושה זאת. מצד שני, אומרים שביטוח בריאות ולאומי אמור להיות מהשקל הראשון של ההכנסה. האם כביכול עליי להיות "ישר" ולשלם כש-100 לא היו עושים זאת? אולי זאת בכלל לא מוגדרת הכנסה אלא יותר כמתנה שלדעתי על מתנה לא מחוייבים לשלם את כל הדברים הנ"ל. אני שואל ברצינות בשל העובדה שאומרים שמי שמעלים מס-גוזל הציבור.
תשובה: בעניני מיסים לא צריך להיות יותר צדיק מהאפיפיור. אם מבחינה חוקית זה לא נקרא עבודה או מתנה אין צורך לשלם מס.
שאלה: שינוי מקום ושינוי מנהג: לאחרונה עברנו משפחתי ואני לקיבוץ יבנה. אני מדריך בפנימית התיכון. אני משלם לקיבוץ קצת יותר מ-2000 ש"ח בחודש על כלכלה, שזה בעיקר אוכל, שניתן בצורת שירות לחבר מוצרי יסוד וחדר אוכל, המנות העיקריות מסופקות רק בחדר אוכל. בתקופת הישיבה קיבלתי על עצמי שלא לאכול בשר שאינו חלק. לא מעט מהמנות הבשריות המוגשות בחדר אוכל הם בקר, והבשר כשר כמובן אך לא חלק. אנו נגור בקיבוץ מינימום שנתיים במסגרת התפקיד. עלי לציין שאני אשכנזי ואשתי ספרדייה, ובני הגדול בן שנתים וחצי. שאלותי: א.האם שייך לעשות התרת נדרים? לימדו אותי שחלק זה לא חומרה אלא עיקר הדין, ואינני מצוי בסוגיה. ב. מה לגבי הילדים? מהבנתי זה נגזרת של השאלה הקודמת-אם זו חומרא, אאכיל את הילדים,ואם לא -לא, או שמא זה אינו החשבון הנכון
תשובה: לאשכנזי חלק אינו מעיקר הדין אלא רק הידור. האם אין עוף? הוא חלק לכל הדעות וגם יותר בריא.
שאלה: שירת נשים באמצע התפילה: אם אני מתפלל (תפילת 18) ופתאום באמצע מתחילה מוזיקה של שירת נשים (זה קרה לי אתמול, כנראה מאיזו מסיבה או משהו כזה שהיה בקרבת מקום), האם בדיעבד מותר להמשיך להתפלל? האם זה משנה אם אני יודע איך הזמרת נראית?(לא מכיר אותה, ראיתי תמונה שלה)
תשובה: ניתן לסמוך על כך שאינך מכירה ולסיים את התפילה.
שאלה: ערלה בפירות: שאלה: האם יש דין בטל בששים - או ביותר - בפירות ערלה?
תשובה: ערלה מין במינו עולה באחד ומאתיים, בשאינו מינו באחד בששים, כל זה כשלא מהווה מעמיד, ובערלת ארץ ישראל. בברכת התורה והארץ הרב יהודה הלוי עמיחי מכון התורה והארץ כפר דרום אשקלון מחילה, מה פירוש: "כל זה כשלא מהווה מעמיד"? תשובה: הכוונה שאין הערלה נותנת בתערובת את עיקר טעמה. אם הערלה נותנת את עיקר הטעם אפילו שהכמות קטנה יש לה חשיבות ולכן היא אוסרת אפילו כשהערלה פחות מ 0.05. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: נותן טעם בר נותן טעם: עליך מורי ורבי א. הרב נשאל האם מותר להוסיף גבינה למרק שבושל בסיר בשרי לא בן יומו והרב ענה שלכתחילה לאשכנזים זה אסור. מה היתה הכוונה: אסור לבשל בסיר בשרי עם כוונה לאכול עם חלב אבל אם כבר בישלו מותר או דילמא אסור לאכול עם חלב ורק אם כבר נתערב בחלב נקרא בדיעבד ומותר? ב. האם הרב פוסק כמו נקודות הכסף ק"ג שצריכים שלשה נותני טעם ואז דגים מבושלים בתוך מרק מותרים אבל מרק עצמו אסור?
תשובה: א. אסור לערב לכתחילה, אם כבר נתערב - מותר לאכול. ב. אני מבין שהשאלה היא לגבי סיר בשרי, בדורנו שאין סכנה - לא צריך להחמיר.
שאלה: הציווי על אהבת ה : כתוב בתורה "ואהבת את ה.בכל לבבך". איך הקב"ה יכול לצוות אותנו לאהוב אותו (לצוות על הרגש)?
תשובה: אפשר לשאול שאלה זו גם על "לא תתאווה", "לא תחמוד". האבן עזרא שואל שאלה זו על לא תתאווה - הרי אדם רואה והלב חומד? האבן עזרא עונה שיש יסוד גדול בפסיכולוגיה - מה שחדור במודעות של אדם שהוא מן הנמנעות - אדם לא יחשוב עליו. לדוגמא, לאדם לא מתחשק לדעת כמה פלנטות יש באוויר - כי אי אפשר לדעת. או כאשר אדם כפרי יבוא לעיר ויראה את בת המלך נוסעת בכרכרה, הוא לא יחמוד בליבו לשאת אותה לאשה, כיוון שהוא יודע שהמלך לא ייקח אדם פשוט כמוהו כחתן לבתו. כך גם לגבי לא תתאווה - אם אדם יחדיר למודעות שלו שהרכוש של הזולת זה כמו להכניס את האצבע לתוך האש, לא יתעורר אצלו רגש לרכוש של חברו. התורה מדריכה אותנו שלא הרגשות יכתיבו לנו את הנהגת החיים. קודם כל אדם צריך לבחון את הדברים מבחינת גישתה של תורה. לאחר מכן אפשר לשעבד את הרגש למטרה זו. "ואהבת את ה' אלוקיך" - צריך שתהיה מודעות בחינוך שאדם לפעמים חייב למסור את נפשו על מציאות ה' ואחדותו. אם הגויים מכריחים מישהו לעבוד ע"ז ואומרים לו שאם לא ישתחווה לפסל יהרגו אותו - הוא צריך לקבל על זה חינוך מקטנותו שאהבת ה' ויראתו עולה על כל הדברים האלו. וכשאדם חדור בדברים אלו שהם העיקר בחיים והוא נמצא בעולם כדי לקדש שם שמים אזי יקל עליו למסור את נפשו על דברים אלו.
שאלה: המשכן בגלגל: מה המקור של הרמב"ם בהלכות בית הבחירה פרק א שהעמידו בני ישראל את המשכן בגלגל במשך 14 שנה? האם יתכן שכלל לא העמידו את המשכן במשך 14 שנה, עד שהוא הוקם בשילה?
תשובה: יש לזה מספר מקורות בח. עיין בכסף משנה על הרמב"ם שם והוא יפנה אותך למקורות בגמרא.
שאלה: ישיבה על השולחן במקום מצווה: לגבי ישיבה על שולחן בשעת הצורך. ראיתי באתר את תשובתו של הרה"ג דב ליאור שליט"א (מצורפת בסוף). ראו גם בספר שאל את הרב לרב חיים קנייבסקי שליט"א עמ ס. ונפשי בשאלתי: האם מותר לישון על השולחן בסוכות? מול הקפידא המוזכרת עומד כאן עניין חינוך קטנים למצוות, ולעיתים אפילו לבעל הבית הגדול אין אפשרות לישון בסוכה אא"כ מוציא את השולחן - בניגוד לקפידתו התמוהה של המשנ"ב, ואפשרות זו תוכל לפתור את ספקותיו. שאלה: האם מותר לשבת או לשכב על שולחן, והאם ישנו חילוק בין שולחן שנועד לאכילה לבין שולחן סתם? מהו מקור המנהג?
תשובה: מוזכר שאין לעשות שימוש לא מכובד בשולחן כיוון ששולחן דומה למזבח. בד"כ זהו שולחן אכילה. אם יש צורך, כדי לטפס לתיקרה או משהו אחר מותר, אבל סתם כך בצורה לא מכובדת אין לעשות. הרה"ג דב ליאור תשובה: אם אפשר להוציא את השולחן, עדיף להוציא את השולחן. אם אי אפשר להוציא את השולחן מהסוכה (כגון שזה טורח גדול), אזי כבוד השולחן נדחה מפני קיום מצוות סוכה ואפשר לישון על השולחן.
שאלה: רכישת טלית כסגולה לזווג הגון: האם נכון הוא כי רכישת טלית היא סגולה לזיווג הגון?
תשובה: יש שכתבו שאם אדם מכין מצווה הקשורה לתהליך יש בזה זכות שהתהליך יתקדם. כמו לקנות מזוזות לבית חדש שבניינו מתעכב. וכנראה שכיוון שנהוג שכלה קונה טלית לחתן שיפרוש אותו עליה בזמן החופה יש בזה קשר למה שנזכר. יתן ד' ותזכי להיכנס בקרוב לחופה בשמחה ובכשרות אכי"ר.
שאלה: קבלת שבת בגן הילדים: אני גננת בגן של חינוך מיוחד לילדים בני 4-6 (אוטיזם). הגן הוא גן חילוני ובימי שישי אנחנו עורכים קבלת שבת. הילדים רגילים מן השנה הקודמת שהגננת היתה מברכת על הנרות ומדליקה אותם ואחר כך מברכת בורא פרי הגפן על היין והמוציא על שתי חלות. כיוון שאני שומרת את השבת אינני רוצה לברך את הברכות כפי שהן ולקבל עליי את השבת או להסתכן לבטלה (כיוון שבגן אני לא שותה שיעור מן היין ואינני אוכלת כזית מן החלות). האם יש איזה שינוי מילולי שאוכל לעשות בברכות? (בהזכרת השם הקדוש).
תשובה: אינך מקבלת שבת באופן זה. בשביל ללמד את הילדים מותר לברך אבל עדיף שתדליקי את הנרות ללא ברכה או שאחת מהבנות תברך (אם אפשר) בתור "אמא של שבת". אם את שותה מעט יין ואוכלת מעט לחם, הברכה אינה כלל ברכה לבטלה. (מותר לך לאכול יותר מכזית ולשתות רביעית מהיין ואינך מקבלת בכך שבת). אם הילדים שותים מהיין ואוכלים מהלחם, מותר לך לברך כדי ללמד אותם. או שגם במקרה זה, "האבא של שבת" יברך.
שאלה: המתנה לאחר גבינות: זמן המתנה בין חלב לבשר משתנה בין גבינות שמיוצרות בחו"ל או בארץ או שרק סוג הגבינה קובע?
תשובה: מה שמשנה זה סוג הגבינה. האם מיישנים אותה חצי שנה או שמייצרים אותה בתהליך קצר יותר.
שאלה: אבלות מפאת נידוי מהמשפחה ולא מות: רציתי לברר במקרה שמשפחה שמנדה בן ת משפחה ומוציאים אותם ממשפחתם ע"י שיבת שבעה, ולא בגלל שהם הלכו לעולמם, במקרים כאלה אומרים קדיש על אותו אדם או רק יושבים שבעת ימי אבלות? ומה זה עושה לאדם שאומרים עליו קדיש.
תשובה: דבר זה היה נהוג בדורות קודמים על מי שהמיר דתו. לא ידוע לי שנוהגים זאת גם בימינו. זה לא נועד להשפיע על אותו בן משפחה שעזב - הוא ממשיך ללכת בשרירות ליבו. ישיבת השבעה נועדה לסמל למשפחה שהם מנתקים את הקשר איתו, וכאילו מעתה הוא לא קיים יותר מבחינתם.
שאלה: סיפורו של חוני המעגל: הגמרא במסכת תענית דף יט א מספרת את סיפור חוני המעגל שתי שאלות לי בנושא: 1. מדוע היה צריך הקב"ה שחוני יבקש שלוש פעמים עד שהוריד גשמי ברכה? למה לא בפעם הראשונה? 2. תושבי ירושלים הגיעו לחוני לבקש ממנו שיתפלל לעצירת הגשמים והוא שלוח אותם לבדוק האם נמחתה אבן הטוען. לפי הבנתי אבן זאת היתה במקום גבוה מאוד ואם היא הוצפה בגשם אז כל ירושלים היתה אמורה להיות מוצפית, היתכן הדבר?
תשובה: 1. תשאל אז גם למה בכלל צריך את התפילה בפעם הראשונה? הקב"ה יסד את העולם בצורה שיש טבעיות והאדם יכול על ידי בקשה ותפילה לשנות. 2. אנו לא יודעים איפה בדיוק היא הייתה, ייתכן שהיא הייתה במקום שאחרי שיורדים מספיק גשמים היא מכוסה, אך עדיין לא מדובר בשיטפון בכל העיר.
שאלה: דיני החזן והציבור בקדושה: בדיני קדושה יש כביכול שני דברים שבמציאות סותרים אחד את השני במיוחד בשבת וחגים 1. החזן צריך להגיד בקול את הכל בכדי להוציא ידי חובה מי שעומד בתפילה לחש. ומצד שני, צריך להגיד את הפסוק עם הציבור כדי שלא יהיה קדושה ביחיד. מה עושים בפועל, מה עדיף? 2. כשהחזן רוצה לשיר בקדושה, כגון: ממקומך, עדיף לחכות שהציבור יגיד פעם אחת ואז יחזירו וישירו או שצריך בפעם הראשונה כדי הציבור לא יגיד פעמיים? 3. כשאתה בתפילת לחש ורוצה לצאת ידי חובה ששומע כעונה כששרים, האם מותר לצאת ידי חובה ע"י מתפלל שהוא לא הש"ץ? (לא שומע את הש"ץ). 4. האם צריך לצאת ידי חובה רק בפסוקים או בכל הקדושה? והאם אפשר להמשיך להתפלל בין הפסוקים? (אם צריך לצאת ידי חובה רק בפסוקים)
תשובה: עיקר הקדושה הוא שני הפסוקים קדוש וברוך. היתר הוא מילות קישור המנוסחות בצורות פיוטיות שונות ומגוונות, כגון: "ממקומך". יש עדות שאומרות אותו כל יום, יש שלא אומרות אף פעם ויש שאומרות אותו רק בשבת. אין איסור להוסיף למי שלא נהגו לומר, ומי שנוהג לאומרו ולא אמר יצא י"ח באמירת שני הפסוקים הנ"ל. מי שנמצא באמצע התפילה חייב לשתוק ולשמוע את שני הפסוקים מפי החזן, ומן הראוי שישתוק במשך כל הקדושה.
שאלה: הבן נחשף בטעות לפריצות באינטרנט: האינטרנט שלי בד"כ חסום עם סיסמה. היום בטעות השארתי אותו פתוח ל-20 דקות והבן שלי בן 12 גלש וראה תמונות של נשים ערומות וכו ואולי יותר מזה-לא עלינו-אני פשוט אוכלת את הלב והוא לא רוצה לדבר איתי כלום על כך ואני לא יודעת מה לעשות כי הוא לומד תורה ועכשיו יש לי ייסורי מצפון נוראיים שזה יפגע לו בטוהר המחשבה-ואם אספר לבעלי הוא מאוד יכעס עליי-תנו לי עצה לכפרה ותעודדו אותי שאם זה היה כמה דקות-אולי זה לא נורא?
תשובה: זה חמור ומזיק לילד ועל כן את צריכה להחליט שהאינטרנט.יהיה חסום תמיד באופן מוחלט בלי יוצא מהכלל. ולהתפלל שהילד ישכח מה שראה.
שאלה: נטילת ידיים ומקלחת: השרותים, המקלחת והכיור נמצאים באותו מקום. האם מותר אחרי עשיית צרכים ליטול ידיים ולנגב ולברך אחרי שיוצאים? כמו כן,אם בכוונתי אחרי זה להתקלח, האם צריך לצאת ולברך ואח"כ להכנס למקלחת (שהרי גם אחריה יש לברך, הלא כן?)?
תשובה: יש מקילים בימינו ליטול ידיים במקלחת שיש בה גם שירותים. במקרה שתיארת, יש ליטול ידיים ולברך לאחר המקלחת. אין צורך לצאת במיוחד בשביל זה.
שאלה: הוכחה לסגולות: 1. הרב הסביר לי בתשובה כי: "ברכת צדיק לפעמים קשורה לכך שהצדיק בקדושתו מרומם את החומר שבא איתו במגע" האם יש מקור לכך בתורה שבכתב או שבעל פה, בגמרא או בשולחן ערוך? איפה רואים שכל אדם שייגע בחומר שבו נגע צדיק - יתברך מזה? 2. האם בני ישראל אכלו מהשיריים של משה רבינו? 3. הרב כתב שאמנם אי אפשר להוכיח שאכילה משיריים של צדיק אכן עוזרת, אך זו לא אמונה טפילה. ואני שואל- כיצד ניתן להאמין במשהו שאי אפשר להוכיח? אם זה מעולם לא הוכח אז כל אחד יכול להמציא סגולה, ולבקש שיאמינו לזה, לא כך? על התשובות.
תשובה: האמונה אינה דבר שניתן להוכיח אותו. האמונה היא הכוח שלנו לצייר ציורים ודאים מכוח המציאות הגדולה שאנו נפגשים איתה. האמונה היא היכולת להכיר במציאות חיים עליונה יותר ממציאות החיים ההווית והמוגבלת בעולם הזה. לא כל אחד יכול להמציא סגולה. כשיש אדם צדיק שכל דבריו הם כדברי אלוקים חיים יש משמעות לסגולות שהוא מוציא מפיו.
שאלה: לקרוא מגזינים בשבת: האם מותר לקרוא בשבת עיתונים ומגזינים כגון: לאשה וידיעות אחרונות, לא מזמן שמעתי שמלבד ברכות ותפילות חל איסור לקרוא בשבת, האם זה נכון?
תשובה: עיתונים מעין אלה שהזכרת אסור לקרוא אפילו בחול וכ"ש בשבת.
שאלה: טקס נישואין עם גוי: הוזמנתי לחתונה - יהודייה עם גוי, נרשם בהזמנה שיהיה טקס נישואין. ברור לי שזה לא יהיה טקס כדין וכתורה, האם זה יהיה חילול המקום אם אהיה נוכחת בטקס או להגיע לאחר הטקס ולהשתתף רק במסיבה או לא להגיע כלל? אשמח לקבל תשובתך
תשובה: נשואי תערובת הם האסון הגדול ביותר של עם ישראל. צריך לבכות על כך! איך אפשר ללכת ולראות ב"שמחה" טראגית זו? האם אפשר לאחל "מזל טוב"?! לתת מתנות?! להיות שם בכלל מבלי למחות ולזעוק זעקה גדולה ומרה?!
שאלה: בנוגע לעומס על סטודנט דתי נשוי: באחד השו"תים באתר ענה הרב לסטודנט ששאל אותו אודות העומס הקיים אצלו ביחס שבין משפחה-לימוד תורה-לימודים אקדמאים, ש: " הבית בראש. העיקר הוא היחס, אין צורך להקדיש לכך את מירב הזמן, יש גם שבתות. רצוי מאוד שתרבו בשבתות בביתכם ופחות באירוח אצל ההורים." 1) רציתי לשאול מה הכוונה שהעיקר הוא היחס? אם אין כ"כ זמן לדבר ולשמוע חוויות מהיום שעבר, לסייע בהתלבטויות שעולות ולתכנן דברים בקשר לעתיד - אז כיצד נבנית הזוגיות? למה הרב מתכוון באומרו היחס? 2) האם נכון שבשנתו הראשונה לנישואין הבחור עוד לא יתחיל בלימודיו האקדמאים, מהסיבה הנ"ל של העומס? אחרת - אולי הוא עלול לצאת בינוני בכל התחומים דלעיל.
תשובה: 1.חובה להקדיש כל יום זמן איכות (כשהתקשורת החיצונית מנותקת) לבן הזוג. לשמוע על דברים שהיו לתכנן דברים שיהיו. בשבת יש להקדיש זמן רב יותר לבנית הזוגיות, לללמוד משהו משותף ולשוחח הרבה. 2. לדבריך, לא רק לימודים אסורים אלא בשנה הראשונה גם אין לעבוד עבודה תובענית וכד'. נכון שבשנה הראשונה יש להקדש יותר זמן לזוגיות אולם אין איסור ללמוד או לעבוד.
שאלה: מעבר מבי"ס יסודי לישיבה - שעות לימוד מרובות: השנה עלה בננו לכיתה ז. עד כה למד בממ"ד, יום לימודים רגיל עם שעות פנאי מרובות. כעת, משעלה לכיתה ז, עומס הלימודים גדל מאוד ואם מוסיפים את זמן הנסיעה הארוך שיש בתחילת סוף יום הלימודים והכנת שעורי הבית ומבחנים - נראה שהילד אינו מוכן דיו והעומס כבד עליו. כיצד ניתן להכינו מבחינה נפשית על מנת שלא יקרוס מן העומס ומן המחסור מזמן פנוי לתחביביו האישיים? נראה כי הילד מצוי במצוקה כלשהי.
תשובה: כמו כל דבר גם כאן הדבר נקנה בהדרגה. לדבר עם המחנך שיסכים להדרגתיות שבקליטת הילד במסגרת החדשה.
שאלה: בעניין ישיבה מעורבת בבתי מלון מסעדות וכד : הרב נשאל את השאלה הבאה: למה אומרים שאסור לשבת מעורב בחתונה כאשר במסעדות ובשבתות ארוח של הורים באולפנה וכד יושבים מעורב ואף אחד לא אומר שזה אסור? ואם זה גם אסור אז האם יש איסור להזמין משפחה של שכנים לארוחה בשבת כי זה ישיבה מעורבת?
תשובה: בחתונות שהשמחה רבה נהגו להקפיד יותר. בשבתות אירוח של הורים שיושבים משפחות משפחות איני רואה בזה חסרון של צניעות. אם כי שמעתי דעות אחרות, אך לדעתי התכנסות למטרות חינוכיות אינה דומה להתכנסות של שמחה. ברצוני לשאול את הרב בענין זה. אכן, בחתונה יש אווירת שמחה שעלולה להביא לכדי קלות ראש, אולם מצד שני, כאשר אדם מוקף בבני משפחה, חברים וידידים, סביר להניח שגם אם חלילה יעלו הרהורי זדון בליבו, הרי לכל הפחות יתבייש שלא יראו אותו משפחתו או מכריו. לעומת זאת, אדם שנמצא בחופשה וכד, גם שם עלולה להיות קלות ראש, ואדם יכול חלילה לחשוב, אני במקום זר, איש לא יכיר בי, והוא חלילה עלול לחטוא. אודה לרב על הסבר העניין. תשובה: אכן מי שחושש כי ישיבה בחדר אוכל בבית מלון בימי חופשה עלולים להביא לידי חטא עליו להמנע מחופשה כזו. ואולם מי שאינו רואה סיבה לחשוש שיבוא לידי חטא מותר לו לצאת לחופשה בבתי מלון. ובכנסים חינוכיים, כמו שבת הורים באולפנות, נראה לי שיש בזה רק מעלה ואין כל צד של חשש של איסור.
שאלה: הגיית דאמירן בעלמא: כיצד לבטא את המילה "בעלמא" (דאמירן בעלמא) שבקדיש: מלעל או מלרע. נדמה לי שכל אחת מצורות ההגיה גורם למובן הפוך מן השני (לדעתי, בע-למא סתם, בעל-מא בעולם. מה ההגיה הנכונה?
תשובה: ההגיה הנכונה היא במלרע.
שאלה: מסירת דין לשמיים: דיין שמכיר את הסבל הנורא שהגרושה עושה ברוב מעלליה, שלא בוחלת שום דרך בניגוד לדעת תורה, אמר לי שאוכל למסור את דינה לשמיים. מה העקרונות המאפשרים מחייבים מסירת דין לשמיים לאחר שנעשו כל המעשים דרך בית הדין? מה החששות והמניעות
תשובה: למסור דין לשמים פרוש הדבר לדעת שרבש"ע מנהל את עולמו והוא מעניש את החוטאים וכאשר אדם מרגיש שפוגעים בו והוא לא יכול למנוע את הפגיעות עליו לדעת שיש דיין בשמים ולסמוך עליו שהוא יעניש את מי שצריך להעניש. כך אני מפרש את כוונת הדיין. אני לא מייעץ לך לפנות לשמים ולבקש זאת, כי אז גם בודקים בשמים את האדם המבקש האם הוא בכל דבר עושה רצון ד', אלא להיות בטוח שיש השגחה בעולם כפי שציינתי.
שאלה: תאריך לידה עברי: התאריך הלועזי שלי הוא 20.02.83. לפי ת.ז שלי התאריך העברי שלי הוא ח באדר. גם אצל חבר שנולד באותה שנה באותו תאריך התאריך העברי הוא ח באדר. פה באתר התאריך מראה על ז באדר. אומנם היתי שמחה לדעת שנולדתי ביום של משה רבנו, אך נראה לי שיש טעות. אשמח אם תוכלו לענות לי ולומר לי מה התאריך הנכון. המשך יום נעים ו מראש
תשובה: כנראה שנולדת בשעות הערב. התאריך העברי מתחלף בשקיעה ואילו התאריך הנוצרי מתחלף בחצות הלילה. מי שנולד בין השקיעה לחצות הלילה מקבל את התאריך העברי של היום הבא ואת התאריך הנוצרי של היום שעבר. בברכת התורה, WWW.Yeshiva.org.il
שאלה: הנחת תפילין של יד עם כיסוי: האם הנחת תפילין של יד בעייתית כאשר הכיסוי על הבית עצמו בזמן ההנחה? ישנו כיסוי עם עיגול בחלק העליון החושף את הבית מעט, האם מסייע?
תשובה: אין בעיה להניח תפילין כאשר הכיסוי הזה מונח על הבית בזמן ההנחה.
שאלה: לקנות מיהודי שמחלל שבת או מגוי: אני מעוניין לתמוך בייצור כחול-לבן ולכן משתדל לקנות מוצרים כאלה עד כמה שניתן. ישנו קיבוץ בארץ שמייצר נעליים. באתר האינטרנט שלהם כתוב שחנות המפעל פתוחה בשבת (לא יודע מה קורה לגבי המפעל עצמו). האם מותר לי לקנות מהם, הרי יש סיכוי שהנעליים יוצרו בשבת? האם להעדיף חברת נעליים מחוץ לארץ, שם יש יותר סיכוי שהייצור נעשה ע"י אינו יהודי?
תשובה: בדרך כלל מפעלים לא עובדים בשבת, לכן עדיף לקנות מיהודי.
שאלה: ציצית צבעונית: ברצוני לתפור לעצמי ציצית מבד כותנה שאינו בצבע לבן, האם ציצית כזו כשרה לכתחילה?
תשובה: מותר לעשות את הציצית מכל צבע שרוצים אולם נחלקו הפוסקים באיזה צבע יש לעשות את הפתילים. השולחן ערוך (אורח חיים סימן ט, ה) כתב שהמדקדקים עושים את הפתילות בצבע הבגד. הרמ"א, לעומתו, מביא מנהג שהפתילים תמיד לבנים. וכתב המשנה ברורה בשם האחרונים (ס"ק טז) שכדי לצאת ידי כולם יש לעשות את הבגד לבן ועוד יש טעם על פי הפנימיות. גם בילקוט יוסף (סימן ט, הלכה י) כתב שלכתחילה יש ללבוש בגד לבן.
שאלה: פייסבוק בשבת: אני כיום דתי לגמרי אבל יש לי חברים שאינם שומרי מצוות ואני מתקשר איתם דרך תא בפייסבוק אבל יש לי בעיה שחברי מסוגלים לאשר לי חברות ולשלוח הודעות בשבת בניגוד לרצוני ושאלתי האם יש בזה משום "מעשה שבת" במזיד שנעשה בשביל אחרים שאסור להשתמש בו עולמית או שאישור ורטואלי אינו בגדר מעשה
תשובה: זהו אכן מעשה שבת, כי הכותבים מחללים שבת, אולם קריאת דבריהם על ידך אחרי שבת אינה הנאה מעצם המלאכה. מראה בלבד אינו אסור.
שאלה: בשר שנמצא בין השיניים: מה עושה אדם שיש לו חורים ורווחים בשיניים ואחרי שאכל בשר והקפיד לצחצח שיניים הלך לישון ובבוקר מוצא שיש לו חתיכת בשר בין השניים, האם מותר לו לאכול חלבי? מה קורה כאשר הוא רק נמצא בספק שיכול להיות שנשארו שאריות? מה הוא צריך לעשות וממתי צריך לקבל על עצמו את השמירה של ה -6 שעות כשאוכל בשרי במשך היום? האם מספיקה ההשתדלות שהוא עושה בצחצוח ובנקיון הפה ואז יחכה את ה-6 שעות?
תשובה: אם מצא בשר לאחר שש שעות, מוציאים אותו ומותר לאכול חלבי. כדאי לוודא שאין עוד חתיכות בשר. מחכים שש שעות מזמן תום אכילת הבשר ולא מתחשבים בחתיכות שמוצאים אחר כך ומוציאים. אם יש לו ספק, שינקה היטב את הפה. יש לעשות התדלות מספיקה. אם יודע שיש לו חורים שלתוכן נכנס בשר, יבדוק שם יותר טוב.
שאלה: להאריך ב-ד  של אחד: איך אפשר להאריך בד של אחד (בק"ש), אם לא מבטאים אותה כמו התימנים, שזה כמו th באנגלית?
תשובה: כל אחד מבטא איך שהוא יכול. רוב הציבור לא יכול לבטא כמוהם. הט"ז מזכיר לגבי הח' והע' שהאשכנזים קוראים אותם כמו כ' וא', שהיות והאשכנזים לא יודעים להגות אותם נכון אז כך היא השפה שלהם.
שאלה: אבקת חלב נוכרי במתנה: בעלי ואני מקפידים שלא לאכול אבקת חלב נוכרי, אך ההורים שלנו לא מקפידים בכך. האם מותר לנו לתת להם שוקולדים שיש בהם אבקת חלב נוכרי?
תשובה: כן.
שאלה: מתי מסיימים את האבלות: אימי היקרה נפטרה ב- ה בשבט תש"ע. מתי מפסיקים לקרא קדיש? מה עושים בתום 11 חודש? מה עושים בתום השנה? סעודה תפילה ברכה עליה לבית העלמין? האם ניתן להזמין רב לאחת הארוחות האלה לשיעור או לדברי תורה? האם זה נכון שבני המשפחה יאמרו דברים עליה בתאריכים אלה? ומתי בדיוק חלים התאריכים האלה, האם זה ה בטבת ה בשבט?
תשובה: בתום 11 חודש מסיימים לומר קדיש על הנפטרת. 11 חודש מסתיימים ב-ד' בטבת. האבלות ממשיכה עד סוף 12 חודש, כלומר, ב-ד' בשבט. בסוף השנה נהוג לעלות לקבר וללמוד לעילוי נשמתה. בזמן הלימוד ניתן גם לומר כמה מילים עליה על ידי בני המשפחה או חברים. יש נוהגים (בעיקר ספרדים) לעלות לקבר גם בתום 11 חודש ולעשות לימוד לעילוי הנשמה. ניתן לעשות סעודה בתאריכים אלו ולהזמין רב שישא דברי תורה והתעוררות.
שאלה: תורה וצבא: היום אני משרת בצה"ל במסגרת הסדר. אמנם בחרתי כבר לעצמי את המסגרת אך ברצוני לברר כמה דברים על הישיבות הגבוהות והסדר מרכז: 1. אחד הבעיות הגדולות היום במדינת ישראל (גם במגזר שלנו), היא תופעת הרווקות המאוחרת וחוסר הולדת ילדים בעולם. ידועים דברי המשנה: ב"בן שמונה עשרה לחופה", אך כיום רוב האנשים אינם נוהגים כך. איך אפשר להדריך בחור גם ללמוד הרבה שנים תורה, גם להתחתן מוקדם, ולבסוף- לעשות צבא? הרי גם את הצבא שיעשה- זה לא יהיה אותו צבא אילולא עשה אותו בתור רווק! (בגלל הת"ש הוא יצא שבתות וחבריו "יטחנו" שמירות). 2. מצוות הצבא אינה מצווה שיכולה להיעשות בידי אחרים! אמנם המדינה נותנת פטורים לכל מיני אנשים (חוק "בן סהר"), אך אין זה משנה, משום שיש מסביבינו מיליוני אויבים! אם תהיה מלחמה בכל החזיתות ח"ו- יש לנו מספיק חיילים? 3. לאור הדברים הנ"ל, הייתי שמח לשמוע הסבר מדוע יש ללכת ולהדריך בחורים ללכת לישיבה גבוהה?
תשובה: בנושא זה כתבתי בשעתו בתחומין חלק ז', עיין שם. הנושא רחב ולא ניתן להסבירו במשפטים מעטים. אתה שואל מה יהיה עם הבטחון ואתה גם צריך לשאול מה יהיה עם דמותה של המדינה והעם. לשני הדברים צריך לדאוג במינון נכון.
שאלה: כיור אחד לבשרי וחלבי: יש לי בבית כיור אחד לחלבי ולבשרי, האם מותר לי להניח בכיור כלים בכלל או רק בשרי להניח ולא חלבי ולהיפך?
תשובה: עדיף להניח את הכלים על גבי רשת מפלסטיק, אחת לחלבי ואחת לבשרי. כמו כן, יש להקפיד שלא ישארו כלים זמן רב בכיור שמא תצטרכי אותו לאוכל מהסוג השני.
שאלה: הצגה מעורבת בשבת ארגון: אני מדריכה בבני עקיבא וכידוע החודש זהו חודש ארגון, שבשבת ארגון תעלנה הופעות של חניכי הסניף. חניכות שלי הן שבט הרא"ה (בנות כיתה ח ). הווה אומר אחרי גיל מצווה, שבד"כ נהוג שחניכי הרא"ה עושים הצגה משותפת קטעי קישור בנים ובנות יחד. הקהל בהצגה הינו מעורב. האם הלכתית מותר שחניכי וחניכות שבט הרא"ה יציגו בהצגה משותפת? אם לא, מותר שהחניכות יציגו לבדן גם כאשר הקהל מעורב? חשוב לציין, שההופעה אינה כוללת שירה ריקוד, רק הצגה.
תשובה: אינני יכול לת לגיטימציה לזה, העניין הזה צריך תיקון.
שאלה: ברכה על קניית בית: אני ובעלי קנינו בית להשקעה ואנחנו לא מתגוררים בו. רצינו לדעת איזה ברכה אומרים על קניית בית?
תשובה: הטוב והמטיב.
שאלה: השם תיאה המופיע במשנה: בתי קראה לנכדתי "תיאה"-שם של צמח תבלין המופיע במשנה - מסכת עשירית רת טהרות - טבול יום א,ה.- אודה מקרב לב באם יוכל אדוני לצטט את הפסקה בה מופיע השם. לימים יפים וברוכים
תשובה: משנה מסכת טבול יום פרק א, משנה ה: "השעורה והכוסמת בזמן שאינן קלופים התיאה והחלתית והאלום רבי יהודה אומר אף אפונים שחורים טהורים באב הטומאה ואין צ"ל בטבול יום דברי ר"מ וחכ"א טהורים בטבול יום וטמאים בכל הטומאות השעורה והכוסמת בזמן שהן קלופים והחטה בין שהיא קלופה בין שאינה קלופה הקצח והשמשום והפלפל ר' יהודה אומר אף אפונים לבנים טמאים בטבול יום ואצ"ל בכל הטומאות. רמב"ם על משנה מסכת טבול יום פרק א,משנה ה: והתייה יש אומרים שהוא שרשי החלתית. ר' עובדיה מברטנורא מסכת טבול יום, פרק א, משנה ה: התיאה - שורש של חלתית. בברכת התורה, WWW.Yeshiva.org.il
שאלה: לק בנטילת ידיים: אני יודעת שהשאלה לא הכי חשובה ואני מצטערת שאני מבזבזת מזמנכם אבל אשמח אם תוכלו לעזור לי. האם מותר לפי ההלכה למרוח לק על הציפורניים ולנטול איתו אחרי זה ידיים?
תשובה: כל שאלה היא חשובה ונשמח לענות עליה. אם הלק שלם ולא חלקי על הציפורן, מותר ללא בעיה.
שאלה: איזה ממון עדיף לעילוי נשמה: לכבוד הרה"ג דב ליאור שליט"א מאיזה ממון עדיף להפריש צדקה או לקיים מצוות לעילוי נשמת נפטר, האם מממון העיזבון שלו (שכעת הוא ממון הבן לכל דבר אחר שירשו ממנו) או מממון אישי של הבן, שכיון שטרח בו הבן עדיף טפי לומר בו "ברא מזכה אבא"?
תשובה: אני לא חושב שיש הבדל.